# Ball de bastons de Montblanc

### De Viquipèdia

El ball de bastons de Montblanc és un dels elements folklòrics més antics de la Vila Ducal de Montblanc, a la Conca de Barberà.

## [edita] Història

La història del ball de bastons als Països Catalans és confusa, hi ha teories per a tots els gustos; origen pírric, grec, romà,... Es té constància que es va ballar un Ball de Bastons al casament de Ramon Berenguer IV amb Peronella d'Aragó l'any 1150.

No se sap amb certesa quan es va començar a picar bastons a Montblanc, però es dóna com un fet que va arribar amb els traginers que anaven de l'interior cap a la costa. Popularment es creu que, per defensar-se dels bandolers, els conductors de carro usaven els radis de recanvi que portaven per a les rodes. Així, i a cops de bastó, intentaven foragitar els assaltants. Un cop s'aturaven a Montblanc, explicaven les seves gestes i representaven la lluita que havien tingut durant el camí.

És té notícia que el ball de bastons de Montblanc va actuar a Barcelona al segle XVIII. Ja al segle XIX, el 1873, ens conta un diari de l'època que va actuar davant del rei Amadeu I d'Espanya i que aquest va quedar aclaparat per la "força, vigurositat i virilitat" mostrada pels bastoners montblanquins.

A finals de segle XIX i principis del XX, es té constància de diferentes colles de bastons que anaven actuant per la comarca. Eren, però, colles formades per grups d'amics joves, normalment 8 nois. Aquestes colles duraven uns 3 o 4 anys, ja que llavors els mossos es casaven amb les pubilles i/o se n'anaven a fer el soldat.

Després de la Guerra Civil espanyola hi va haver un període de "tranquil·litat imposada" fins que a principis de la dècada dels 50, va sorgir una nova colla.

Un any molt important per al ball de bastons de Montblanc és l'any 1964. En aquell any, en Ramon Sanahuja es féu càrrec d'una nova colla, la primera que lluiria al pit l'escut de la Vila i que ha continuat permanentment fins avui dia, cosa històrica, doncs les colles no havien passat mai dels 10 anys de durada i aquesta ja ha celebrat el seu 40è aniversari.

També, per primer cop, l'any 1981 es va crear la Colla Infantil, autèntica pedrera de l'entitat.

Seguint el model tradicional només hi ha bastoners (no bastoneres). Aquest fet s'explica per l'extrema violència i duresa dels cops dels bastons, que feia que no hi haguessin dones voluntàries. Però no es tanca la porta a futures bastoneres, això sí, fent una colla femenina.

Els assajos s'han anat realitzant a diferents indrets de la vila, depenent de l'espai cedit puntualment per l'Ajuntament. Així s'ha assajat a llocs tan diversos com l'antiga escola de monges (Les Monges Velles), a l'antic hospital de Santa Magdalena o a unes cases recolzades a la muralla a la plaça de Santa Anna. Fa uns anys, el Consistori va cedir un local on actualment hi ha la seu de la Guàrdia Urbana. El 1996 l'Ajuntament de Montblanc va donar la Torre-portal de Bové al Ball de Bastons per al seu ús com a seu social.

## [edita] Ballar o Picar?

Popularment a Montblanc no es balla als bastons, sinó que es "pica als bastons". Això és degut al fet que el ball és "tan evolucionat que quasi bé no existeix". De fet, i a diferència de les altres colles bastoneres, la colla montblanquina no aixeca els peus de terra mai, excepte en un cop. No se sap ben bé perquè és la única colla que des de que se'n té notícia fa aquest no-ball.

Caldria afegir que, a principis del segle XX, el model es va exportar a dues poblacions com L'Espluga de Francolí i Cambrils quan dos bastoners de Montblanc van anar a viure a aquests pobles i van ensenyar la seva manera de picar. Aquestes colles han mantingut els passos típics del ball montblanquí, tot creant balls nous, però, seria un error pensar que són "còpies".

## [edita] Vestuari

Els membres del ball de bastons porten una cinta al coll a mode de corbatí (blava o vermella), camisa blanca amb l'escut de Montblanc, faixa (blava o vermella), pantalons blanc amb una tira blava o vermella al costat i espardenyes tradicionals (blaves o vermelles).

Els bastoners es diferencien en dos grups:

- Dreters. Llueixen el color blau.
- Esquerrers. Duen el color vermell.

Es diferencien en alguns aspectes del ball, com és ara el "clos" (cop més vistós i dur, on els dreters piquen amb el bastó horitzontal i els esquerrers amb el bastó vertical) i la manera de "passar" en certs balls (picant per sota les cames o acotxats).

Una menció especial mereixen els flautistes. Aquests són integrants del grup que hi posen la música. Van vestits barrejant algunes peces blaves amb algunes peces vermelles.

## [edita] Música i Balls

A Montblanc piquen els bastons amb el so de la flauta dolça. Aquesta és una altra diferència molt important amb la resta de colles de bastoners, que utilitzen instruments com la gralla, el timbal o l'acordeó, per exemple.

Així, el so predominant són els cops del bastó i, entre cop i cop, els espectadors senten una melodia suau, que fa de contrapunt perfecte a la violència del bastó.

La majoria dels balls que fa la colla actual són els mateixos que s'han fet tota la vida a la vila. Alguns d'ells són: la Marxa Llarga, la Marxa del Cargol, la Marxa dels Soldats, la Seca, les Dones, el Pagès, el Sant Joan, la Reverència, el Pere qui té son, els Escurçons, el Perico, la Tral·lara, l'Hereu Riera, els Jueus, els Tres Tambors, la Xupina, la Trumfa, el Tres i Clos, l'Indiot, ... i així fins a una cinquantena de balls. També hi ha alguns balls de nova creació com per exemple el Vilasalva i el recent Pasqualé (en homenatge a membre de la colla desaparegut en accident).

## [edita] Principals sortides durant l'any

A Montblanc tenen moltes festes durant l'any però el ball de bastons només actua en les tradicionals i religioses:

- Festes i Fires de Sant Maties
- Processó del Corpus Christi
- Festa Major

- Cal afegir que des de fa uns anys, es pot veure un ball de bastons medieval a l'abril, durant la Setmana Medieval de Montblanc.

- Alguns anys, també s'organitza un Crit Bastoner que aplega fins a 4 generacions de bastoners picant alhora i el nogensmenys espectacular Tomb a la Muralla, en què es fa tot el recorregut al recinte emmurallat que rodeja la vila de Montblanc tot picant la Marxa Llarga i sense parar.

A banda de Montblanc, el ball de bastons ha realitzat sortides a molts pobles i ciutats, donant a conèixer la vila de Montblanc a tot arreu de Catalunya on ha anat, des de Tortosa a Perpinyà i de Lleida a Barcelona.

Alguna de les sortides fora del Principat més destacades han estat:

- Als Països Catalans: Andorra, Capdepera (Illes Balears), València (País Valencià), entre altres.
- Al País Basc: Vitòria, Pamplona, Lizarra, etc.
- Altres: Saragossa i Terol a l'Aragó, Madrid a Castella.

Obtingut de "http://ca.wikipedia.org../../../b/a/l/Ball_de_bastons_de_Montblanc_db62.html"

Categoria: Festes

##### Views

- Article
- Discussió
- Revisió actual

##### Cerca